Манціроўкай мінскай экспазіцыі, як і маскоўскай, і тбіліскай, займаўся сам Сарпанева, які заўсёды рабіў свае выставы самастойна. І выстава ўяўляла з сябе твор мастацтва. Так, шкляны і металічны посуд быў змешчаны пад вялікімі празрыстымі паўсферычнымі каўпакамі, дзякуючы чаму экспанаты набывалі загадкавы, ірэальны выгляд. Наогул Сарпанева меў вялікі вопыт стварэння выставачных экспазіцый. Па яго праектах афармляліся фінскія нацыянальныя выставы прыкладнога мастацтва і дызайну ў Англіі, Бразіліі, Галандыі, Швецыі, а таксама павільёны Фінляндыі на міжнародных выставах “Трыенале” ў Мілане і “Экспа-67” у Манрэалі.